Flere ungdommer er anmeldt for kroppskrenkelse etter en dramatisk hendelse på Ila i Oslo lørdag kveld.

Vektere på jobb på Ila i Oslo lørdag kveld, fikk en ubehagelig opplevelse.

– Vekterne gikk på en buss, og havnet da i klammeri med en 15-talls menn. Flere av dem var i starten av 20-årene. De ble fysisk basketak, og de ble frastjålet noe vekterutstyr før de rømte ut av bussen over på en annen buss, og ringte politiet, sier operasjonsleder i Oslo politidistrikt, Tor Jøkling, til TV 2.

Gjengen skal ikke ha vært i besittelse av våpen. Politiet fikk etter hvert kontroll på ungdommene inne på en buss.

– Vi har nå åtte personer som vi skal innhente informasjon om. Vi kan ikke si så mye om signalement på disse akkurat nå, men det er etnisk norske navn, sier operasjonslederen.

Hendelsen skjedde like ved et busstopp på Lovisenberg sykehus i Oslo. Foranledningen til angrepet er ikke kjent. Gjerningspersonene blir anmeldt for kroppskrenkelse, og bortvist fra Oslo sentrum resten av natten.

– Vi kommer til å innhente videopptak, og etterforske saken videre, opplyser politiet til TV 2.